ธเนศ เครือรัตน์

**ธเนศ เครือรัตน์**  (เกิด 4 พฤศจิกายน พ.ศ. 2507)  เป็นนักการเมืองชาวไทย อดีตสมาชิกสภาผู้แทนราษฎรจังหวัดศรีสะเกษ สังกัดพรรคเพื่อไทย ที่ปรึกษาสโมสรฟุตบอลศรีสะเกษ ยูไนเต็ดในไทยลีก 2 และอดีตรองนายกองค์การบริหารส่วนจังหวัดศรีสะเกษ

## ประวัติ
ธเนศ เกิดเมื่อวันที่ 4 พฤศจิกายน พ.ศ. 2507 ที่ตำบลน้ำอ้อม อำเภอกันทรลักษ์ จังหวัดศรีสะเกษ เป็นบุตรของไพโรจน์ เครือรัตน์ อดีตรัฐมนตรีช่วยว่าการกระทรวงศึกษาธิการ 

สำเร็จการศึกษาระดับปริญญาโท สาขา Communication Arts จากมหาวิทยาลัยฟลอริดา ประเทศสหรัฐอเมริกา

## การทำงาน
ธเนศ ประกอบอาชีพธุรกิจสถานบริการน้ำมันเชื้อเพลิงในจังหวัดศรีสะเกษ เคยทำงานการเมืองท้องถิ่น โดยได้รับเลือกตั้งเป็นสมาชิกสภาองค์การบริหารส่วนจังหวัดศรีสะเกษ (เขตอำเภอเมืองศรีสะเกษ) เป็นรองนายกองค์การบริหารส่วนจังหวัดศรีสะเกษ ต่อมาได้เข้าสู่งานการเมืองระดับชาติโดยเข้ามารับหน้าที่ประจำสำนักนายกรัฐมนตรี จากนั้นได้ลงสู่สนามเลือกตั้งเป็นสมาชิกสภาผู้แทนราษฎร จังหวัดศรีสะเกษ สังกัดพรรคไทยรักไทย ในการเลือกตั้งซ่อมแทน นายบุญชง วีสมหมาย เมื่อปี พ.ศ. 2546 โดยสามารถเอาชนะ มานะ มหาสุวีระชัย อดีต สส. จากพรรคประชาธิปัตย์ได้ ต่อมาได้รับเลือกตั้งอีกสมัยในสังกัดพรรคพลังประชาชน

ในการเลือกตั้ง พ.ศ. 2554 ได้รับเลือกตั้งเป็นสมาชิกสภาผู้แทนราษฎร จังหวัดศรีสะเกษ เขต 1 (อำเภอเมืองศรีสะเกษ และอำเภอวังหิน) สังกัดพรรคเพื่อไทย และได้รับแต่งตั้งเป็นประธานคณะกรรมาธิการการท่องเที่ยว สภาผู้แทนราษฎร 
ในการเลือกตั้ง พ.ศ. 2562 ลงสมัครรับเลือกตั้งเป็นสมาชิกสภาผู้แทนราษฎร จังหวัดศรีสะเกษ เขต 1 แต่ไม่ได้รับการเลือกตั้ง โดยแพ้ให้กับ สิริพงศ์ อังคสกุลเกียรติ  สังกัดพรรคภูมิใจไทย 
ในการเลือกตั้ง พ.ศ. 2566 ได้รับเลือกตั้งเป็นสมาชิกสภาผู้แทนราษฎร จังหวัดศรีสะเกษ เขต 1 สังกัดพรรคเพื่อไทยอีกครั้ง ชนะสิริพงศ์ที่ครองพื้นที่จากสมัยที่แล้วได้

ทางด้านกีฬา ธเนศเคยเป็นประธานสโมสรฟุตบอลศรีสะเกษ ปัจจุบันดำรงตำแหน่งที่ปรึกษาสโมสรฟุตบอลศรีสะเกษ ยูไนเต็ด

### สมาชิกสภาผู้แทนราษฎร
# การเลือกตั้งสมาชิกสภาผู้แทนราษฎรศรีสะเกษ เขต 1 แทนตำแหน่งที่ว่าง พ.ศ. 2546 สังกัด พรรคไทยรักไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 จังหวัดศรีสะเกษ สังกัด พรรคไทยรักไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 จังหวัดศรีสะเกษ สังกัด พรรคพลังประชาชน → พรรคเพื่อไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 จังหวัดศรีสะเกษ สังกัด พรรคเพื่อไทย
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 จังหวัดศรีสะเกษ สังกัด พรรคเพื่อไทย

## ข้อวิจารณ์ และคดีความ
เมื่อวันที่ 31 สิงหาคม พ.ศ. 2568 ได้มีการจัดการแข่งขันฟุตบอลรายการไทยลีกสอง ในคู่ระหว่างสโมสรฟุตบอลศรีสะเกษ ยูไนเต็ด กับสโมสรฟุตบอลขอนแก่น ยูไนเต็ด ในระหว่างที่มีการพักครึ่งของการแข่งขัน ในขณะที่ผู้เล่นหมายเลข 16 ยศกร นาถสิทธิ์ กำลังจะเดินเข้าห้องแต่งตัว ธเนศเดินเข้ามาหายศกร พร้อมชี้หน้า และพูดว่า "อย่ามานักเลงแถวนี้" พร้อมกับเงื้อมือ เพื่อจะตบหน้ายศกร แต่ถูกผู้แจ้งสามารถจับมือไว้ได้ ก่อนที่จะโดนหน้า ต่อมาได้มีการแจ้งความเอาผิดธเนศ โดยคณะพิจารณาวินัยมารยาท มีมติลงโทษธเนศเนื่องจากแสดงกิริยาก้าวร้าว มีความผิดตามระเบียบว่าด้วยการลงโทษฯ ถูกพักการทำหน้าที่ 2 นัด และปรับเงินตั้งแต่ 30,000 บาท แต่เนื่องจากเป็นการแข่งขันกีฬาฟุตบอลรายการไทยลีก 2 จึงลงโทษปรับสองในสาม ปรับเงิน 20,000 บาท

ธเนศได้ออกมาขอโทษ และชี้แจงในเหตุการณ์ดังกล่าว โดยอ้างว่าเป็นเพียงการหยอกล้อ ไม่ได้มีการง้างมือหรือมีเจตนาจะทำร้ายผู้เล่นแต่อย่างใด

## เครื่องราชอิสริยาภรณ์

## อ้างอิง

หมวดหมู่:บุคคลจากอำเภอกันทรลักษ์
หมวดหมู่:นักการเมืองจากจังหวัดศรีสะเกษ
หมวดหมู่:สมาชิกสภาผู้แทนราษฎรจังหวัดศรีสะเกษ
หมวดหมู่:นักการเมืองพรรคไทยรักไทย
หมวดหมู่:นักการเมืองพรรคพลังประชาชน (พ.ศ. 2541)
หมวดหมู่:นักการเมืองพรรคเพื่อไทย
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:สโมสรฟุตบอลศรีสะเกษ ยูไนเต็ด
หมวดหมู่:สโมสรฟุตบอลศรีสะเกษ
หมวดหมู่:ประธานและนักลงทุนของสโมสรฟุตบอลในประเทศไทย